Duminică, ministrul de finanțe britanic Jeremy Hunt a declarat că bugetul pe care guvernul conservator îl va dezvălui miercuri va fi "prudent și responsabil", sugestia fiind că nu sunt prevăzute reduceri mari de taxe înaintea alegerilor legislative de peste câteva luni, conform AFP, citat de AGERPRES.
"Acesta va fi un buget prudent şi responsabil pentru o creştere pe termen lung", a declarat cancelarul la Sky News.
"În ceea ce priveşte reducerile de taxe, cred că ţările unde impozitele sunt mai mici tind să dezvolte mai repede. Cred că, pe termen lung, va trebui să revenim la o economie mai puţin impozitată", a adăugat el.
"Dar ar fi foarte puţin conservator să reducem taxele prin creşterea împrumuturilor", într-un mod care nu ar fi "finanţat în totalitate", a continuat Jeremy Hunt.
El a refuzat să comenteze diferite reduceri de taxe menţionate în ultimele zile de presa britanică.
În acest an, în Marea Britanie sunt programate alegeri legislative. Şi, după 14 ani la putere, conservatorii sunt cu mult în urma laburiştilor în sondaje.
Guvernul este presat să anunţe reduceri de taxe în timpul prezentării bugetului, miercuri, dar are foarte puţin spaţiu de manevră.
Prognozele bugetare ale organismului public OBR sunt mai puţin favorabile decât se aştepta.
Inflaţia în Marea Britanie este de 4%, încă dublu faţă de ţinta Băncii Angliei (BoE), chiar dacă a scăzut semnificativ faţă de vârful său de 11% atins în octombrie 2022.
Ţara a intrat în recesiune în a doua jumătate a anului trecut.
"Prea multă risipă în sistem"
Pentru a reduce presiunea fiscală, va fi necesar să "dăm dovadă de responsabilitate în materie de cheltuieli publice", a spus cancelarul la BBC.
Este "prea multă risipă în sistem", a criticat ministrul. "Nu trebuie să cădem în capcana de a ne gândi că o creştere a cheltuielilor ne permite se obţinem servicii publice mai bune", a subliniat el.
Bugetul va include un pachet de reforme care vizează dezvoltarea tehnologiilor pentru a îmbunătăţi productivitatea sistemului de sănătate publică NHS şi pentru a reduce sarcinile administrative ale poliţiei. Aceste măsuri vor costa 800 de milioane de lire sterline (933 de milioane de euro).
Pe de altă parte, Jeremy Hunt urmează să anunţe luni o noi finanţări, în valoare de 360 de milioane de lire sterline (419 milioane de euro), pentru a face din Marea Britanie "un lider mondial" în industrie.
Acestea vor fi destinate proiectelor de cercetare şi dezvoltare în sectoarele ştiinţelor vieţii, auto şi aerospaţial, potrivit unui comunicat dat publicităţii duminică seara.
O investiţie comună public-privată este astfel prevăzută în tehnologia avioanelor fără emisie de dioxid de carbon.
"Susţinem industriile viitorului cu investiţii de milioane de lire sterline", a afirmat Jeremy Hunt, citat într-un comunicat.